**[www.investor.bg](http://WWW.INVESTOR.BG) , 04.12.2017 г.**

**По-малко хора прехвърлят средствата си от един пенсионен фонд в друг**

**Общата сума на прехвърлените средства на осигурени лица с променено участие, подали заявления през третото тримесечие, е 119 млн. лева**

## През третото тримесечие на 2017 година в пенсионноосигурителните дружества са подадени общо 56 954 заявления за промяна на участие и прехвърляне на средствата от един в друг съответен пенсионен фонд, съобщи Комисията за финансов надзор (КФН).

Общо 47 058 осигурени лица от подалите заявления през третото тримесечие на 2017 г., са променили участието си във фондовете за допълнително пенсионно осигуряване. В сравнение с второто тримесечие на 2017 г., когато броят на лицата с променено участие е бил 50 615, се наблюдава намаление със 7,03 на сто.

През отчетния период броят на лицата, променили участието си в **универсалните пенсионни фондове**, е 43 811 лица, а броят на променилите участието си в **професионалните фондове** – 2 877 лица. Най-малко осигурени лица са променили участието си в **доброволните пенсионни фондове** – 370 броя.

Относителният дял на лицата, променили участието си спрямо средния брой осигурени лица в универсалните пенсионни фондове, е 1,21 на сто, в професионалните – 0,98 на сто и в доброволните пенсионни фондове – 0,06 на сто.

Общата сума на прехвърлените средства на осигурени лица с променено участие, подали заявления през третото тримесечие на годината, е 118,9 млн. лв., в т. ч. 106,2 млн. лв. в универсалните фондове, 11, 9 млн. лв. в професионалните и 921,7 хил. лв. в доброволните фондове.

Общият размер на прехвърлените средства в сравнение с второто тримесечие на 2017 г. е намалял с 14,8 млн. лв., или с 11,07 на сто. Относителният дял на прехвърлените средства спрямо средния размер на нетните активи на универсалните пенсионни фондове, е 1,07 на сто, на професионалните – 1,17 на сто и на доброволните пенсионни фондове – 0,09 на сто. Средният размер на прехвърлените средства на едно осигурено лице, променило участието си през третото тримесечие на 2017 г., е 2 526,62 лв.

**Деветмесечие на 2017 г.**

Осигурените лица, възползвали се от правото си за промяна на участие и прехвърляне на средства от индивидуалните партиди през деветмесечието на 2017 г., са общо 148 958. Относителният дял на лицата, променили участието си през периода спрямо средния брой осигурени лица в универсалните пенсионни фондове, е 3,84 на сто, в професионалните – 3,20 на сто и в доброволните пенсионни фондове – 0,18 на сто.

Общият размер на прехвърлените средства през деветмесечието на 2017 г. от един в друг съответен фонд е 381,9 млн. лв., в т. ч. 340,6 млн. лв. в универсалните фондове, 38,4 млн. лв. в професионалните и 2,9 млн. лв. в доброволните фондове.

Относителният дял на прехвърлените средства, спрямо средния размер на нетните активи на универсалните пенсионни фондове е 3,57 на сто, на професионалните – 3,90 на сто и на доброволните пенсионни фондове – 0,29 на сто.